Aleksandr Beglov

Aleksandr Dmitrijevitš Beglov (Алекса́ндр Дми́триевич Бегло́в, sündis 19. mail 1956 Bakuus) on Venemaa poliitik. 3. oktoobrist 2018 Peterburi kuberner.

Elulugu 
Sündis Bakuus endise rindesõduri peres. Pärast kaheksa klassi lõpetamist astus kutsekooli, seejärel tööstus-pedagoogilisse tehnikumi. Aastatel 1976–1978 läbis ajateenistuse NSV Liidu relvajõududes. 1983. aastal lõpetas Leningradi Ehitusinstituudi tööstus- ja tsiviilehituse erialal. 1983–1986 Leningradi ehitusorganisatsioonides insener-tehnilistel ning juhtivatel kohtadel. 1986–1989 Leningradi linnanõukogu täitevkomitee (linnavalitsus) ehitusosakonna juhataja. 1989–1990 NLKP Leningradi oblastikomitee sotsiaal-majandusliku osakonna juhataja, 1990–1991 Leningradi linnavalitsuse kapitaalehituse peaosakonna juhataja asetäitja. 1991–1997 Vene-Saksa ühisettevõtte Melazel peainsener. Arvatavasti kohtus Beglov just sel ajal Vladimir Putiniga, kes oli sel ajal Leningradi linnavalitsuse välissuhete komitee esimees. 1997–1999 Peterburi Riikliku Arhitektuuri- ja Ehitusülikooli vanemteadur ja doktorant. 1999–2003 Peterburi Kurortnõi rajooni administratiivvalitsuse ülem. 2003 lõpetas Loode Juhtimisinstituudi Peterburis.

15. oktoobrist 2003 Loode Föderaalringkonna esindaja esimene asetäitja. 7. detsembril 2003 toimunud valimistel valiti võimul oleva erakonna "Ühtne Venemaa" kandidaadina Riigiduuma liikmeks, kuid keeldus saadikukohast. 24. mail 2004 nimetati Vene Föderatsiooni presidendi administratsiooni kontrolliosakonna juhatajaks. 2005. aasta oktoobris sai temast prioriteetsete riiklike projektide ja demograafilise poliitika elluviimise presidendinõukogu liige ning 2006. aasta juulis selle presiidiumi liige.

12. mail 2008 määrati Venemaa presidendi administratsiooni juhi asetäitjaks. Juhatas presidendi kantseleid ja dokumendihaldust. 2008–2011 lühi-, keskmise ja pikamaa õhutõrjeraketisüsteemide arendamise ja tootmisega tegeleva õhutõrjekontserni "Almaz-Antei" direktorite nõukogu esimees.

2009–2019 juhtis Venemaa Föderatsiooni presidendi kasakate nõukogu. Ta struktureeris kogukonna sees auastmete süsteemi ja moderniseeris selle funktsioone: kasakad asusid kaitsma riigivara, osalesid miitingute hajutamisel ja patrullisid tänavatel, saades rahalisi vahendeid piirkondlikest eelarvetest. 

23. maist 2012 kuni 25. detsembrini 2017 oli presidendi täievoliline esindaja Keskföderaalringkonnas, 25.12.2012–03.10.2018 Loode föderaalringkonnas. 3. oktoobrist 2018 Peterburi kuberneri kohusetäitja. 18. veerbuarist 2019 Venemaa Föderatsiooni Julgeolekunõukogu liige.

8. septembril 2019 võitis Peterburi kubernerivalimiste esimese vooru tulemusega 64,46% ja 18. septembril 2019 astus ametlikult Peterburi kuberneri ametisse (tema ametiaeg lõpeb 2024). 

27. jaanuarist kuni 21. detsembrini 2020 Vene Föderatsiooni Riiginõukogu presiidiumi liige.

Sanktsioonid 
Märtsis 2022 kehtestasid Kanada ja Euroopa Liit talle seoses Venemaa kallaletungiga Ukrainale viisa- ja majandussanktsioonid, 6. aprillil 2022 tegi seda USA, 9. mail 2022 Suurbritannia, 7. septembril 2022 Ukraina, 28. septembril 2022 Uus-Meremaa, 30. septembril 2022 Austraalia. 30. septembril 2022 lisati USA sanktsioonide nimekirja tema lapsed Julia Belova ja Olga Kudrjašova, samuti tema abikaasa Natalia Beglova.

Viited 

Venemaa Föderatsiooni 1. klassi tõelised riiginõunikud
Sündinud 1956